Яшчэ адметная рыса Дзядоў у Сцешыцах — так званая “вычытка”. Справа ў тым, што ў аграгарадку ёсць толькі касцёл. Ён будаваўся у пачатку 90-х, кіраваў ім ксёндз Зыгмунд Абартух — чалавек у Сцешыцах вельмі паважаны. Ён запрашаў усіх – і каталікоў, і праваслаўных вернікаў — на “вычытку”, бо лічыў, што ўсе яны аднолькава хрысціяне. Можна было зайсці ў касцёл, напісаць на паперцы імёны сваіх продкаў-нябожчыкаў, а ксёндз за іх маліўся. На самі Дзяды вернікі ішлі на могілкі, ставілі свечкі і размаўлялі з памерлымі. Туды таксама запрашалі святара, чыталі малітвы.